พระคณาจารย์จีนธรรมปัญญาจริยาภรณ์ (เย็นเชี้ยว)

พระคณาจารย์จีนธรรมปัญญาจริยาภรณ์ (เย็นเชี้ยว) (仁晁) เป็นพระภิกษุนิกายมหายาน ชาวไทยเชื้อสายจีนกวางตุ้ง อดีตรองเจ้าคณะใหญ่คณะสงฆ์จีนนิกายแห่งประเทศไทย รองประธานคณะกรรมการสงฆ์จีนนิกาย อดีตเจ้าอาวาสวัดมังกรกมลาวาสรูปที่ 9 และอดีตรักษาการเจ้าอาวาสวัดบรมราชากาญจนาภิเษกอนุสรณ์

**ประวัติ**
พระคณาจารย์จีนธรรมปัญญาจริยาภรณ์ มีนามเดิมว่า สุทธิธรรม นามสกุลโพธิวิสุทธิธรรม เกิดในตระกูลแซ่เจียม เกิดเมื่อปี พ.ศ. 2483 มีภูมิลำเนาเดิมอยู่เขตยานนาวา กรุงเทพมหานคร บิดาท่านชื่อ นายยุ่นฮะ แซ่เจียม มารดาท่านชื่อ นางซิ้วเกียว แซ่ลี้ เชื้อชาติจีน (จีนแต้จิ๋ว) มณฑลกวางตุ้ง สัญชาติไทย
ท่านเจ้าคุณเมื่อครั้งเป็นเด็กชายสุทธิธรรมท่านได้ฟังธรรมจากพระมหาคณาจารย์จีนธรรมสมาธิวัตร (โพธิ์แจ้ง) ท่านเกิดศรัทธาปสาทะในเนกขัมมวิสัย จึงถวายตัวเป็นศิษย์ ต่อมาได้บรรพชาเมื่อ พ.ศ. 2502 ณ สำนักสงฆ์หลับฟ้า พระนคร และอุปสมบทเมื่อ พ.ศ. 2503 ณ วัดโพธิ์เย็น อำเภอท่ามะกา จังหวัดกาญจนบุรี โดยมีพระมหาคณาจารย์จีนธรรมสมาธิวัตร (โพธิ์แจ้ง) เป็นพระอุปัชฌาย์ มีหลวงจีนคณาณัติจีนพรต (เย็นบุญ) เป็นพระกรรมวาจาจารย์ และมีหลวงจีนธรรมรสจีนศาสน์ (ซิวแจ๋) เป็นพระอนุสาวนาจารย์ ได้รับฉายาทางธรรมว่า เย็นเชี้ยว 
หลังจากท่านได้ก้าวสู่ร่มกาสาวพัสตร์แล้ว ได้ตั้งปณิธานมอบกายถวายชีวิตแด่พระพุทธศาสนา ตั้งใจบำเพ็ญสมณธรรม สำรวมอินทรีสังวร เคร่งครัดในศีลจารวัตรพระวินัย ศึกษาพระธรรมคำภีร์จนแตกฉาน เอาใจใส่ศาสนกิจของคณะสงฆ์ ปรนนิบัติรับใช้พระอุปัชฌาย์ ด้วยคุณธรรมอันเป็นสัทธิวิหาริกพึงกระทำ น้อมนำการประพฤติปฏิบัติจริยาวัตรที่งดงามตามที่พระอุปัชฌาย์สั่งสอนอย่างเคร่งครัด สืบทอดปณิธานแห่งบูรพาจารย์ มายึดถือปฏิบัติด้วยสัมมาทิฎฐิ สมดังมหาปณิธานที่ท่านได้ปรารภไว้ว่า
"ควรเอาพุทธจิตมาเป็นจิตของตน เอาปณิธานอันแน่วแน่ของครูบาอาจารย์ มาเป็นดังปณิธานของตน"
ตลอดชีวิตการครองสมณเพศ ท่านเจ้าคุณเป็นพระนักพัฒนาที่ให้ความสำคัญด้านการศึกษาของคณะสงฆ์จีนนิกาย โดยเป็นผู้ก่อตั้ง โรงเรียนมังกรกมลาวาสวิทยาลัย ซึ่งเป็นโรงเรียนพระปริยัติธรรม แผนกสามัญศึกษา แห่งแรกของคณะสงฆ์จีนนิกายในประเทศไทย และได้ประสานความร่วมมือกับ มหาวิทยาลัยราชภัฏสวนสุนันทา เปิดการเรียนการสอนสาขาภาษาจีน ในคณะศิลปศาสตรบัณฑิต เพื่อให้พระภิกษุ สามเณร ได้ศึกษาต่อในระดับอุดมศึกษา และสนับสนุนทุนการศึกษาอย่างสม่ำเสมอ รวมทั้งบริจาคเงินแก่องค์กรและหน่วยงานต่าง ๆ เพื่อช่วยเหลืองานสาธารณะกุศล ที่สำคัญยังเป็นผู้ก่อตั้งวัดบรมราชากาญจนาภิเษกอนุสรณ์ฯ หรือวัดเล่งเน่ยยี่ 2 เพื่อเป็นพุทธสถานให้สาธุชนได้ปฏิบัติธรรม และเป็นโรงเรียนพระปริยัติธรรม ไทย-จีน ทั้งนี้ก่อนมรณภาพท่านได้ริเริ่มโครงการก่อสร้างสถาบันอุดมศึกษาระดับนานาชาติ ของคณะสงฆ์จีนนิกาย ที่เน้นสอนภาษาจีน ณ วัดบรมราชากาญจนาภิเษกอนุสรณ์ฯ

**มรณภาพ**
หลังตรุษจีน ปี พ.ศ. 2558 เจ้าคุณพระคณาจารย์จีนธรรมปัญญาจริยาภรณ์ (เย็นเชี้ยว) มีอาการอาพาธโรคลำไส้อักเสบที่เคยรับการผ่าตัดมาแล้วกำเริบ ได้เข้ารับการรักษาพยาบาลที่โรงพยาบาลกรุงเทพ ท่านเจ้าคุณมรณภาพลงอย่างสงบเมื่อวันอาทิตย์ที่ 25 ตุลาคม พ.ศ. 2558 เวลา 2 นาฬิกา 7 นาที สิริอายุ 76 ปี พรรษา 56 ได้รับพระราชทานหีบทองทึบประกอบเกียรติยศ ตามสมณศักดิ์เทียบพระราชาคณะชั้นเทพพิเศษ พระราชทานน้ำหลวงสรงสรีระสังขาร โดยมี สมเด็จพระมหารัชมังคลาจารย์ (ช่วง วรปุญฺโญ) ผู้ปฏิบัติหน้าที่สมเด็จพระสังฆราชในขณะนั้น เป็นผู้แทนพระองค์ในการพระราชทานน้ำหลวงสรงศพ ณ วัดมังกรกมลาวาส วันอาทิตย์ที่ 25 ตุลาคม พ.ศ. 2558 เวลา 17 นาฬิกา
วันเสาร์ที่ 12 และวันอาทิตย์ที่ 13 ธันวาคม พ.ศ. 2558 พระบาทสมเด็จพระมหาภูมิพลอดุลยเดชมหาราช บรมนาถบพิตร ทรงพระกรุณาโปรดบำเพ็ญกุศล 50 วัน พระราชทานศพ 
วันที่ 11 พฤษภาคม พ.ศ. 2561 สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก (อัมพร อมฺพโร) เสด็จเป็นประธานประกอบพิธีบำเพ็ญกุศลบรรจุศพเจ้าคุณพระคณาจารย์จีนธรรมปัญญาจริยาภรณ์ (เย็นเชี้ยว) ณ วัดบรมราชากาญจนาภิเษกอนุสรณ์
วันที่ 12 พฤษภาคม พ.ศ. 2561 เวลา 18 นาฬิกา 12 นาที สมเด็จพระเจ้าอยู่หัวทรงพระกรุณาโปรดเกล้าโปรดกระหม่อมให้ สมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินแทนพระองค์ไปยัง เจดีย์ธรรมปัญญาจริยานุสรณ์ วัดบรมราชากาญจนาภิเษกอนุสรณ์ คณะสงฆ์จีนนิกายรังสรรค์ หรือ วัดเล่งเน่ยยี่ 2 อำเภอบางบัวทอง จังหวัดนนทบุรี ในการพระราชทานดินบรรจุศพ พระคณาจารย์จีนธรรมปัญญาจริยาภรณ์ (เย็นเชี้ยวมหาเถระ)

**ตำแหน่งบริหารปกครอง**
พ.ศ. 2511 เป็นผู้ช่วยเจ้าอาวาสวัดโพธิ์แมนคุณาราม
*พ.ศ. 2512-2530 เป็นกรรมการสงฆ์จีนนิกาย
*พ.ศ. 2517 เป็นรักษาการแทนเจ้าอาวาสวัดบำเพ็ญจีนพรต เขตสัมพันธวงศ์ กรุงเทพมหานคร และรักษาการแทนเจ้าอาวาสวัดโพธิทอง อำเภอบางบัวทอง นนทบุรี
*พ.ศ. 2518 เป็นพระอุปัชฌาย์จีนนิกาย และเป็นรองปลัดซ้าย
*พ.ศ. 2519 เป็นรักษาการแทนเจ้าอาวาสวัดโพธิทัตตาราม อำเภอศรีราชา ชลบุรี
*พ.ศ. 2520 เป็นรองเจ้าอาวาสวัดมังกรกมลาวาส
*พ.ศ. 2523 เป็นเจ้าอาวาสวัดมังกรกมลาวาส
*พ.ศ. 2525 เป็นผู้ช่วยเจ้าคณะใหญ่จีนนิกาย
*พ.ศ. 2530 เป็นรองเจ้าคณะใหญ่จีนนิกาย และ รองประธานและเลขานุการคณะกรรมการสงฆ์จีนนิกาย
*พ.ศ. 2542 เป็นรักษาการแทนเจ้าอาวาสวัดบรมราชากาญจนาภิเษกอนุสรณ์

**สมณศักดิ์**
 พ.ศ. 2511 ได้รับแต่งตั้งเป็นหลวงจีนปลัด (เย็นเชี้ยว)- พ.ศ. 2518 ได้รับพระราชทานสัญญาบัตรตั้งสมณศักดิ์เป็น หลวงจีนธรรมนันท์จีนประพัทธ์ รองปลัดซ้ายจีนนิกาย  - พ.ศ. 2525 ได้รับพระราชทานสัญญาบัตรตั้งสมณศักดิ์เป็น พระอาจารย์จีนวินยานุกร ผู้ช่วยเจ้าคณะใหญ่จีนนิกาย (เสมอพระครูสัญญาบัตรชั้นพิเศษ)- พ.ศ. 2530 ได้รับพระราชทานสัญญาบัตรตั้งสมณศักดิ์เป็น พระคณาจารย์จีนธรรมคณาธิการ ไพศาลสมณกิจ รองเจ้าคณะใหญ่จีนนิกาย ตั้งคณานุกรมได้ 3 รูป (เสมอพระราชาคณะชั้นสามัญ)- พ.ศ. 2535 ได้รับพระราชทานสัญญาบัตรตั้งสมณศักดิ์เป็น พระคณาจารย์จีนธรรมวิริยาจารย์ ไพศาลสมณกิจ ตั้งคณานุกรมได้ 4 รูป (เสมอพระราชาคณะชั้นราช)- พ.ศ. 2539 ได้รับพระราชทานสัญญาบัตรตั้งสมณศักดิ์เป็น พระคณาจารย์จีนธรรมวิริยาจารย์ ไพศาลสมณกิจ ประสิทธิ์สิริมงคลคุณาภิวัฒน์ ตั้งคณานุกรมได้ 5 รูป (เสมอพระราชาคณะชั้นเทพ)- พ.ศ. 2542 ได้รับพระราชทานสัญญาบัตรเลื่อนสมณศักดิ์เป็น พระคณาจารย์จีนธรรมปัญญาจริยาภรณ์ ไพศาลสุนทรสมณกิจ  ประสิทธิ์สิริมงคลคุณาภิวัฒน์ พุทธบริษัทจีนวิเนตา มีคณานุศักดิ์ตั้งคณานุกรมได้ 5 รูป (เสมอพระราชาคณะชั้นเทพพิเศษ)

**อ้างอิง**
หมวดหมู่:รองเจ้าคณะใหญ่จีนนิกาย
หมวดหมู่:บรรพชิตจีนนิกาย
หมวดหมู่:พระราชาคณะชั้นเทพ
หมวดหมู่:ชาวไทยเชื้อสายกวางตุ้ง